Vnútroštátny postup Nemecka pre prideľovanie obmedzených prepravných práv

2009/C 112/04

V súlade s článkom 6 nariadenia (ES) č. 847/2004 o rokovaniach a vykonávaní dohôd o leteckej dopravnej službe medzi členskými štátmi a tretími krajinami Európska komisia uverejňuje nasledujúci vnútroštátny postup rozdelenia prepravných práv medzi oprávnených leteckých dopravcov Spoločenstva v prípadoch, keď sú tieto práva obmedzené v zmysle dohôd o leteckej dopravnej službe s tretími krajinami.

Oznámenie o usmerneniach Spolkového ministerstva dopravy, výstavby a rozvoja miest o rozdelení obmedzene dostupných nemeckých prepravných práv medzi leteckých dopravcov Spoločenstva [článok 62a ods. 2 a 3 právneho predpisu Luftverkehrs-Zulassungs-Ordnung (Pravidlá povoľovania leteckej dopravy)] z 29. januára 2009.

Spolkové ministerstvo dopravy, výstavby a rozvoja miest týmto oznamuje usmernenie o rozdelení obmedzene dostupných nemeckých prepravných práv medzi leteckých dopravcov Spoločenstva.

PRÍLOHA

Usmernenie Spolkového ministerstva dopravy, výstavby a rozvoja miest o rozdelení obmedzene dostupných nemeckých prepravných práv medzi leteckých dopravcov Spoločenstva (§ 62a odseky 2 a 3 právneho predpisu Luftverkehrs-Zulassungs-Ordnung (Pravidlá povoľovania leteckej dopravy ))

1. Všeobecné ciele

Tieto usmernenia vychádzajú z nariadenia Európskeho parlamentu a Rady (ES) č. 847/2004 z 29. apríla 2004 o rokovaniach a vykonávaní dohôd o leteckej dopravnej službe medzi členskými štátmi a tretími krajinami (Ú. v. EÚ L 157 z 30. apríla 2004, s. 7, Ú. v. EÚ L 195 z 2. júna 2004, s. 3).

Slúžia na zabezpečenie transparentného a nediskriminačného postupu pri rozhodovaní o rozdelení obmedzeného počtu prepravných práv, ako aj obmedzene dostupných možností určenia leteckého dopravcu. Ďalšími cieľmi sú:

— zabezpečenie dostatočnej istoty pri plánovaní pre všetkých leteckých dopravcov Spoločenstva, ktorí sú oprávnení požiadať o prepravné práva dohodnuté medzi Nemeckou spolkovou republikou a treťou krajinou, na ktorú sa nevzťahujú právne predpisy Európskeho spoločenstva, ako aj

— podpora hospodárskej súťaže a spravodlivých podmienok pre letecké dopravné podniky Spoločenstva v leteckej doprave s tretími krajinami a takisto posilnenie Nemecka ako lokality podnikateľskej činnosti v oblasti leteckej dopravy prostredníctvom vyrovnaného rozvoja sektora leteckého priemyslu s primeraným ohľadom na záujmy všetkých zainteresovaných strán v leteckej doprave vrátane používateľov dopravy a dotknutých regiónov, ako aj hospodárskych záujmov sektora obchodu a cestovného ruchu.

2. Pridelenie prepravných práv a určenie leteckých dopravcov

2.1. Prepravné práva na medzinárodnú leteckú dopravu sa na vlastnú žiadosť udeľujú na vykonávanie oprávneným leteckým dopravcom Spoločenstva. Práva sa môžu obmedziť a zrušiť. Prepravné práva sa leteckým dopravcom udeľujú v rámci povolenia leteckých liniek podľa § 21 zákona o leteckej doprave (Luftverkehrsgesetz) s ohľadom podmienky ustanovené v dvojstranných dohodách Nemeckej spolkovej republiky s tretími krajinami.

2.2. Ak sú prepravné práva a možnosti určenia leteckých dopravcov dostupné v neobmedzenom alebo dostačujúcom rozsahu, udeľujú sa pravidelne – pod podmienkou splnenia všetkých predpokladov podľa predpisov o leteckej doprave a vzdušnom priestore – všetkým žiadajúcim podľa žiadostí a rozhodnutie o určení leteckých dopravcov voči tretej krajine prijíma Spolkové ministerstvo dopravy, výstavby a rozvoja miest. Úlohou leteckých orgánov pritom je zabezpečiť možnosť spravodlivej hospodárskej súťaže ako rámcovú podmienku dvojstrannej leteckej dopravy podľa ustanovení dvojstranných dohôd o leteckej doprave.

2.3. V prípade, že počet žiadostí prevyšuje počet dostupných prepravných práv alebo možností určenia leteckého dopravcu, musí pred udelením potrebného povolenia alebo určením leteckého dopravcu prebehnúť nediskriminačné a transparentné rozdelenie prepravných práv (alokačný postup).

3. Rozhodovacie kritéria

Pri alokačnom postupe sa zohľadňujú rámcové podmienky ustanovené v dvojstranných dohodách o leteckej doprave a pravidelne sa posudzujú tieto aspekty:

— čo najefektívnejšie využitie obmedzených práv prostredníctvom dodatočných ponúkaných letov, čas začatia poskytovania služieb, dostupnosť lietadiel v čase podania žiadosti,

— kvalita služieb plánovaného produktu, ako napr. druh ponúkaných služieb (vlastné nepretržité služby, priame spojenia alebo spojenia s prestupom, marketingové služby prostredníctvom spoločného označovania liniek (code share)), členstvo leteckého dopravcu v aliancii alebo podobnom prepojenom systéme, možnosť leteckých prípojov, doba cestovania, prevádzkované lietadlá, cenová politika,

— spoľahlivosť leteckej ponuky, hospodárska výkonnosť žiadateľov vzťahujúca sa na trasu, ako aj ich dlhodobejšia prevádzková a technická výkonnosť, využívanie lietadiel registrovaných v EÚ alebo lízingových resp. charterových lietadiel, ktoré nie sú zaregistrované na území účinnosti právnych predpisov Európskeho spoločenstva,

— orientovanosť na používateľa (poskytnutie možnosti výberu medzi viacerými leteckými dopravcami pre zákazníkov na konkrétnych jednotlivých trhoch), dostupnosť služieb leteckej dopravy pre spotrebiteľov (možnosti rezervácie a zakúpenia leteniek, kontaktné a predajné miesta),

— umožnenie vstupu na trhy novým žiadateľom, pričom sa zohľadňuje vplyv nových ponúk (napríklad dodatočné decentralizované spojenia),

— zohľadnenie obmedzeného rozsahu zdrojov a životného prostredia (vyťaženie uzlov (hub), časy príletov a odletov, veľkosť prevádzkovaných lietadiel, emisie hluku a škodlivých látok),

— zachovanie verejného záujmu pri doprave podľa § 21 odseku 1 zákona o leteckej doprave (zohľadnenie významu týchto služieb pre vnútroštátnu a európsku lokalitu hospodárskej činnosti, stavu hospodárskej súťaže na jednotlivých čiastočných trhoch, pretrvávajúceho obmedzenia zdrojov, ako aj konsolidácia leteckých dopravcov pôsobiacich na trhu),

— už existujúce určenia.

Okrem uvedených kritérií sa môžu zohľadniť aj ďalšie za predpokladu, že sa žiadateľom oznámia v dostatočnom predstihu pred konečným rozhodnutím o žiadostiach.

Prepravné práva treba odlíšiť od dostupných prevádzkových intervalov (slot) na koordinovaných letiskách. Sloty sa prideľujú na inom právnom základe a podľa iného postupu. Skutočnosť, že letiskový koordinátor leteckému dopravcovi pridelil prevádzkový interval, ho ešte neoprávňuje vykonávať prepravné právo. A naopak, pridelené prepravné právo neznamená automatický nárok na pridelenie určitého prevádzkového intervalu na letisku.

4. Predpisy o postupe

Spolkové ministerstvo dopravy, výstavby a rozvoja miest na požiadanie a nediskriminačným spôsobom poskytuje všetkým aktérom na trhu informácie o voľných prepravných právach Nemeckej spolkovej republiky na tretiu krajinu.

Na tento účel slúžia aj pravidelné informačné stretnutia na Spolkovom ministerstve dopravy, výstavby a rozvoja miest, na ktorých sa zúčastňujú fyzické alebo právnické osoby pôsobiace v leteckej doprave vrátane združení leteckej dopravy zastupujúcich leteckých dopravcov Spoločenstva, ktorí majú záujem o nemecké prepravné práva.

4.1. Oprávnenie podať žiadosť

Oprávnení podať žiadosť o nemecké prepravné práva, ako aj o určenie vzhľadom na tretiu krajinu sú leteckí dopravcovia so sídlom na území, kde sa uplatňujú právne predpisy Európskeho spoločenstva o leteckej doprave (leteckí dopravcovia Spoločenstva), ktorí majú prevádzkovú licenciu na základe nariadenia Európskeho parlamentu a Rady (ES) č. 1008/08 z 24. septembra 2008 o spoločných pravidlách prevádzky leteckých dopravných služieb v Spoločenstve (Ú. v. EÚ L 293, 31. októbra 2008, s. 3), za predpokladu, že

a) majú sídlo v Nemecku alebo

b) majú v Nemecku pobočku, ktorú uznal spolkový úrad pre leteckú dopravu podľa požiadaviek Spoločenstva. Žiadosť o uznanie pobočky treba predložiť Spolkovému úradu pre leteckú dopravu v rámci žiadosti o prepravné práva.

4.2. Predkladanie žiadostí

4.2.1. Žiadosti o pridelenie prepravných práv treba predložiť Spolkovému úradu pre leteckú dopravu do 1. mája každého roku na nasledujúcu zimnú leteckú sezónu a do 1. novembra každého roku na nasledujúcu letnú leteckú sezónu v písomnej forme v nemeckom jazyku. Ak je vzhľadom na počet prijatých žiadostí potrebné začať alokačný postup, berú sa do úvahy len žiadosti, ktoré sa podali včas. Žiadosti, ktoré sa podajú na prebiehajúcu letovú sezónu sa vezmú do úvahy len vtedy, ak sú prepravné práva k dispozícii.

4.2.2. Žiadosti o určenie leteckého dopravcu treba adresovať v nemeckom jazyku v písomnej forme Spolkovému ministerstvu pre dopravu, výstavbu a rozvoj miest.

Letecký dopravca sa voči tretej krajine určí zásadne určí len vtedy, keď má na konkrétne plánované služby povolenie leteckých liniek podľa § 21 zákona o leteckej doprave (Luftverkehrsgesetz).

4.3. Podklady k žiadosti

Letecký dopravca musí v žiadosti o obmedzené prepravné práva alebo o obmedzene dostupné určenie uviesť predovšetkým tieto údaje:

— počet týždenných frekvencií, odletové a príletové letisko, druh letu (cestujúci a/alebo náklad),

— trasu: priamy let (bez medzipristátí/počet medzipristátí) alebo spojenie s prestupom, existujúce spojenia so spoločným označovaním liniek, dobu letu,

— dátum plánovaného začatia poskytovania služieb,

— či plánuje celoročnú alebo sezónnu prevádzku,

— prevádzkované lietadlá (typ lietadla vrátane počtu sedadiel),

— prípadne členstvo v aliancii, ponuku prípojov,

— hlavný spôsob získavania cestujúcich (rezervácia jednotlivých leteniek, organizované zájazdy),

— služby cestujúcim (napríklad ponúkané prepravné triedy, preprava batožiny pri batožine)

— tvorba cien (výška a štruktúra),

— informáciu o tom, či plánujú prevádzku úplného žiadaného letového programu alebo budú pridelené práva vykonávať len čiastočne,

— prípadne informácie o uznaní pobočky v Nemecku zo strany Spolkového úradu pre leteckú dopravu, prevádzkovú licenciu leteckého dopravcu.

Od každého žiadateľa sa môžu vyžadovať dodatočné informácie k žiadosti.

4.4. Rozhodnutie o žiadosti

4.4.1. Povolenie leteckých liniek a prepravné práva

a) Alokačný postup podľa bodu 2.3 realizuje Spolkové ministerstvo dopravy, výstavby a rozvoja miest, pričom sa na ňom podieľa aj Spolkový úrad pre leteckú dopravu, ktorý žiadosti o pridelenie prepravných práv podané včas a podľa bodu 4.2.1 postupuje Spolkovému ministerstvu dopravy, výstavby a rozvoja miest.

b) Spolkové ministerstvo dopravy, výstavby a rozvoja miest po zvážení kritérií uvedených v bode 3 rozhodne o pridelení žiadaných prepravných práv leteckým dopravcom a svoje rozhodnutie oznámi Spolkovému úradu pre leteckú dopravu.

c) Spolkový úrad pre leteckú dopravu leteckým dopravcom oznámi rozhodnutie o žiadosti o pridelenie prepravných práv v rámci pridelenia žiadaného povolenia leteckých liniek podľa § 21 zákona o leteckej doprave (Luftverkehrsgesetz) alebo zamietnutia žiadosti o jeho pridelenie. V prípade, keď sa žiadosti leteckého dopravu o pridelenie určitých prepravných práv nemôže vyhovieť, a teda sa nemôže udeliť ani žiadané povolenie leteckých liniek, musia sa dopravcovi dôvody tejto skutočnosti písomne vo vyrozumení o udelení alebo zamietnutí povolenia leteckých liniek objasniť.

d) Spolkový úrad berie do úvahy výsledok alokačného postupu pri kontrole letových plánov, ktoré sa predkladajú podľa § 63b právneho predpisu Luftverkehrs-Zulassungs-Ordnung.

4.4.2. Určenie leteckých dopravcov

Ak sú k dispozícii iba obmedzené možnosti určenia prijme Spolkové ministerstvo dopravy, výstavby a rozvoja miest po zvážení kritérií uvedených v bode 3 rozhodnutie o tom, ktorý letecký dopravca sa môže určiť a toto rozhodnutie oznámi dotknutej tretej krajine.

4.5. Uplynutie platnosti povolenia leteckých liniek a zrušenie určenia leteckého dopravcu

Ak sa prepravné práva, ktoré pridelil Spolkový úrad pre leteckú dopravu, nevyužívajú dlhšie ako šesť mesiacov, uplynie platnosť povolenia leteckých liniek (§ 21 odsek 1 veta 3 v spojení s § 20 odsek 3 veta 5 zákona o leteckej doprave (Luftverkehrsgesetz)).

Ak sa prepravné práva, ktoré Spolkový úrad pre leteckú dopravu udelil pod podmienkou začatia letovej služby najneskôr do určitej lehoty po dátume uvedenom v žiadosti o povolenie ako začiatok poskytovania služieb nezačnú využívať, môže platnosť povolenia leteckých liniek uplynúť už pred skončením lehoty uvedenej v odseku 1 (§ 21 odsek 1 veta 3 v spojení s § 20 odsekom 2 vetou 1 zákona o leteckej doprave (Luftverkehrsgesetz)).

Spolkový úrad pre leteckú dopravu pridelí prepravné práva, ktoré budú k dispozícii z dôvodu uplynutia platnosti povolenia leteckých liniek, inému leteckému dopravcovi.

Spolkové ministerstvo dopravy, výstavby a rozvoja miest v prípade uplynutia platnosti povolenia leteckých liniek prípadne zruší aj určenie leteckého dopravcu Spoločenstva voči tretej krajine.

5. Preskúmanie rozhodnutí

Každý dotknutý letecký dopravca môže podľa nemeckých predpisov o administratívnych postupoch vyžadovať preskúmanie rozhodnutí Spolkového úradu pre leteckú dopravu prijatých na základe alokačného postupu.